Aké sú hlavné zásady bezpečného používania plynového sporáka?
Väčšinu z nich pravdepodobne poznáte. Bezpečné používanie plynového sporáka sa začína už pri jeho inštalácii, ktorú by ste mali za každých okolností zveriť do rúk profesionála. Pri samotnom varení na varnej doske buďte opatrní najmä pri jej zapaľovaní. Používajte dlhší zapaľovač alebo zápalky, nepodpáľte si omylom vlasy alebo niektorú z plastových, či textilných kuchynských pomôcok. Ak varíte s olejom, zvýšte pozornosť. Rozpálený olej sa môže od plameňa z horáka veľmi jednoducho zapáliť. V takomto prípade nepoužívajte vodu. Hrniec alebo panvicu prikryte pokrievkou a počkajte. Miestnosť, v ktorej sa nachádza plynový sporák by mala byť dobre vetraná. Pozor, prievan, ktorý by mohol zahasiť plameň, nie je žiaduci. Na škodu nie je ani detektor plynu. Najdôležitejším bezpečnostným opatrením je dôkladná kontrola horákov aj rúry po dovarení, odchode z bytu či na dovolenku.
Aby ste si ušetrili prácu, varnú dosku, horáky a rošty vám odporúčame čistiť pravidelne, ideálne hneď po dovarení, resp. ich znečistení. Populárne hubky a drôtenky v skutočnosti nepatria k tým najúčinnejším spôsobom. Sporák vyčistíte omnoho jednoduchšie pomocou špeciálneho odmasťovacieho prípravku. Z babských receptov vám môžeme odporučiť ocot, soľný roztok alebo sódu bikarbónu. Ak ste ochotní do údržby sporáka investovať zopár eur, poobzerajte sa po ručnom parnom čističi, ktorý je ideálnou voľbou pre alergikov, astmatikov aj majiteľov domácich zvierat.